‘Phiyega moet bedank’, sê politieke ontlederRiah Phiyega. Foto: Flick/GovernmentZA/GCIS Steven Friedman het gesê die Farlam Kommissie van Ondersoek se aanbeveling dat ŉ ondersoek gedoen word na Phiyega se geskiktheid om haar amp te beklee is nie voldoende nie. “Indien die nasionale polisiekommissaris bewus was van wat gebeur het en hulle die kommissie mislei het, dan moet die kommissaris bedank.” Pres. Jacob Zuma het Donderdagaand die kommissie se bevindings bekendgemaak. Hy het die kommissie aangestel nadat daar op 16 Augustus 2012 altesaam 34 stakende mynwerkers deur die polisie doodgeskiet is by Lonmin se Marikana-myn. Minstens 10 mense is in die voorafgaande geweld dood. Die kommissie het in sy verslag die skuld vir die tragedie op die polisie se leierskorps gepak. Daar is onder meer gesê dat die polisie die publiek probeer mislei het deur voor te gee dat hulle in selfverdediging opgetree het. “Ek dink baie mense sal teleurgesteld wees indien die verslag wel bevind dat die polisie se nasionale leierskorps bewus was van wat gebeur het, direk verantwoordelik was en die kommissie mislei het … en dan slegs ŉ voorstel dat gekyk moet word na haar geskiktheid. Dit blyk minder te wees as waarop ons geregtig is indien sy wel direk verantwoordelik was,” het Friedman gesê.